ضربة غلط (بلعربية: ضربة حرة، بالنݣليزية: Free kick) هي طريقة ديال لمعاودة د اللعب ف كورة. كاتّعطى للفرقة فاش لفرقة لوخرة كاتدير غلط. ضربة لغلط تقدر لكون نيشان أولّا مانيشانش، لفرق بيناتهوم هو: ضربة غلط نيشان فلهوجوم يقدر يتماركا منها بيت، ولاكين مايمكنش يتماركا من ضربة غلط مانيشانش. كايتّعطاو ضربات لغلط النيشان فلغلاط لكبار (كروة مقيوسة بليد وبزاف دلغلاط لخرين، شوف لتحت). ماكاتّعطاش ضربة غلط نيشان فلمينطاقة د پيلانتيات ديال لفرقة اللي دارت غلط: إلا لفرقة دارت غلط تمّا، كايتعاقبو بپيلانتي. ضربة غلط مانيشانش كاتّعطى فغلط اللي طرى فأي بلاصة خرة. لحكم كاينتع لضربة غلط مانيشانش فاش كايهز دراعو للفوق، ولضربة غلط نيشان فاش كايجبّد دراعو للقدّام. طريقة معروفة باش يبان لفرق هي أنه فلحالة ديال ضربة غلط مانيشانش لحكم كايهزّ دراعو فوق راسو وكايصاوب حرف الليف "ا". ضربة غلط كاتدار من لبلاصة اللي تدار فيها لغلط، من غير هاد لحالات: إلا طرا لغلط حدا لݣول ديال لفرقة مولات لكورة، ضربة لغلط كاتدار من أي بلاصة فلمينطاقة د لݣول. إلا ضربة غلط مانيشانش تعطات على غلط ديال لفرقة اللي دارتو فلمينطاقة د لݣول ديالها، كتدار ضربة لغلط من أقرب نقطة على لخط دلمينطاقة د لݣول اللي كايكون موازي معا لخط ديال لݣول اللي على برّا التيران.